CELEX: 32012D0075
Language: sl
Date: 2012-02-09 00:00:00
Title: 2012/75/EU: Izvedbeni sklep Komisije z dne 9. februarja 2012 o priznanju Gane v skladu z Direktivo 2008/106/ES Evropskega parlamenta in Sveta glede sistemov za izobraževanje in izdajanje spričeval pomorščakom (notificirano pod dokumentarno številko C(2012) 616)  Besedilo velja za EGP

11.2.2012   
            
            
               SL
            
            
               Uradni list Evropske unije
            
            
               L 38/45
            
         IZVEDBENI SKLEP KOMISIJE
   z dne 9. februarja 2012
   o priznanju Gane v skladu z Direktivo 2008/106/ES Evropskega parlamenta in Sveta glede sistemov za izobraževanje in izdajanje spričeval pomorščakom
   (notificirano pod dokumentarno številko C(2012) 616)
   (Besedilo velja za EGP)
   (2012/75/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2008/106/ES Evropskega parlamenta in Sveta z dne 19. novembra 2008 o minimalni ravni izobraževanja pomorščakov (1) in zlasti prvega pododstavka člena 19(3) Direktive,
   ob upoštevanju prošnje Cipra z dne 13. maja 2005,
   ob upoštevanju naslednjega:
   
               (1)
            
            
               V skladu z Direktivo 2008/106/ES se lahko države članice odločijo, da overijo ustrezna spričevala pomorščakov, ki so jih izdale tretje države, če je zadevno tretjo državo priznala Komisija. Te tretje države morajo izpolnjevati vse zahteve Konvencije o standardih za usposabljanje, izdajanje spričeval in ladijsko stražarjenje pomorščakov Mednarodne pomorske organizacije (IMO) (Konvencija STCW) iz leta 1978 (2), kakor je bila revidirana leta 1995.
            
         
               (2)
            
            
               Ciper je z dopisom z dne 13. maja 2005 zaprosil za priznanje Gane. Na podlagi te prošnje je Komisija ocenila sisteme za izobraževanje in izdajanje spričeval v Gani, da bi preverila, ali ta država izpolnjuje zahteve Konvencije STCW in ali so bili sprejeti ustrezni ukrepi za preprečevanje goljufij, povezanih s spričevali. Ocena je temeljila na rezultatih inšpekcije, ki so jo decembra 2009 opravili izvedenci Evropske agencije za pomorsko varnost. Med navedenim inšpekcijskim pregledom so bile v sistemih za izobraževanje in izdajanje spričeval odkrite določene pomanjkljivosti.
            
         
               (3)
            
            
               Komisija je državam članicam predložila poročilo o izidih ocene.
            
         
               (4)
            
            
               Komisija je z dopisom z dne 20. decembra 2010 od Gane zahtevala predložitev dokazov, da so bile odkrite pomanjkljivosti odpravljene.
            
         
               (5)
            
            
               Gana je v dopisu z dne 21. februarja 2011 predložila zahtevane informacije in dokaze glede izvajanja ustreznih in zadostnih korektivnih ukrepov, s katerimi se obravnava večina pomanjkljivosti, ki so bile ugotovljene med oceno skladnosti.
            
         
               (6)
            
            
               Dve pomanjkljivosti ostajata. Prva se nanaša na dejstvo, da Gana ne zagotavlja v celoti, da je praksa na morju, ki se opravi v mornarici ali na pilotskih ladjah, dejansko ustrezna glede na usposobljenost, ki se zahteva za izdajo spričevala. Druga se nanaša na pomanjkljivo izobraževanje za gašenje požarov in opremo ustanove za pomorsko izobraževanje. Gana je bila pozvana, naj na tem področju nadaljuje z izvajanjem korekcijskih ukrepov. Vendar te pomanjkljivosti ne upravičujejo dvomov v vsesplošno raven upoštevanja zahtev Konvencije STCW glede sistemov izobraževanja in izdajanja spričeval za pomorščake s strani Gane.
            
         
               (7)
            
            
               Izid ocene skladnosti in ocena informacij, ki jih je predložila Gana, kažeta, da ta država izpolnjuje vse zahteve Konvencije STCW in da je sprejela vse ustrezne ukrepe za preprečevanje goljufij v zvezi s spričevali.
            
         
               (8)
            
            
               Ukrepi iz tega sklepa so v skladu z mnenjem Odbora za varnost na morju in preprečevanje onesnaževanja z ladij –
            
         SPREJELA NASLEDNJI SKLEP:
   Člen 1
   Gana se prizna za namene člena 19 Direktive 2008/106/ES glede sistemov za izobraževanje in izdajanje spričeval pomorščakom.
   Člen 2
   Ta sklep je naslovljen na države članice.
   
      V Bruslju, 9. februarja 2012
      
         
            Za Komisijo
         
         Siim KALLAS
         
            Podpredsednik
         
      
   
   
      (1)  UL L 323, 3.12.2008, str. 33.
   
      (2)  Sprejela jo je Mednarodna pomorska organizacija.